ΤΕΙ Αθήνας

Απλήρωτοι παραμένουν από τον περασμένο Νοέμβρη οι έκτακτοι εκπαιδευτικοί του ΤΕΙ Αθήνας, που προσλήφθηκαν με συμφωνία να πληρώνονται από τα αποθεματικά του Ιδρύματος, αλλά όπως φαίνεται η πληρωμή τους καθίσταται αβέβαιη. Σύμφωνα με το ΔΣ του Συλλόγου των Εκτάκτων, το καθεστώς απληρωσιάς και ομηρίας τους «φαίνεται ότι προκύπτει από την αντιδικία μεταξύ του Συμβουλίου του Ιδρύματος και της Διοίκησης (...) Υπάρχουν όμως και υποψίες ότι τα αναγκαία κονδύλια για την πληρωμή των εκτάκτων συνεργατών, ιδιαίτερα για το 2017, έχουν εξανεμιστεί».

Όπως αναφέρει ο Ριζοσπάστης, οι έκτακτοι σημειώνουν επιπρόσθετα ότι οι προκηρύξεις θέσεων για διορισμό νέων μόνιμων καθηγητών είναι ελάχιστες και επιπλέον, στην τελευταία τροποποίηση που περιλαμβάνεται στον τελευταίο νόμο του υπουργείου Παιδείας, θεσμοθετείται η πρόσληψη ακαδημαϊκών υποτρόφων που θα εργάζονται με συμβάσεις ορισμένου χρόνου και θα αμείβονται πλέον από τους πόρους των Ιδρυμάτων. Εκτιμούν δε ότι το μέλλον διαφαίνεται αβέβαιο για την επόμενη ακαδημαϊκή χρονιά, από τη στιγμή που τα αποθεματικά του Ιδρύματος έχουν τελειώσει και θα χρειαστεί γενναία κρατική χρηματοδότηση, προκειμένου να γίνει εφικτή η εκ νέου πρόσληψη εκτάκτου εκπαιδευτικού προσωπικού.

Απέναντι σε αυτήν την κατάσταση, το ΔΣ του Συλλόγου καλεί όλο το έκτακτο προσωπικό να συσπειρωθεί στο Σύλλογο και να βρίσκεται σε ετοιμότητα για αγωνιστικές κινητοποιήσεις. Οι έκτακτοι εργαζόμενοι διεκδικούν την έγκαιρη καταβολή των δεδουλευμένων τους και ακόμα: «Να προκηρυχθούν άμεσα νέες θέσεις μόνιμου εκπαιδευτικού προσωπικού που θα καλύπτουν τις πραγματικές ανάγκες του Ιδρύματος, ώστε να μας δοθεί η δυνατότητα μόνιμης και σταθερής εργασίας. Να εξασφαλιστούν συμβάσεις ενός - τριών ετών με αξιοπρεπή αμοιβή και πλήρη ασφαλιστική κάλυψη, με τακτικές πληρωμές, με παράλληλη παροχή όλων των αναγκαίων υποδομών (χώρων, εξοπλισμού, αναλωσίμων κ.λπ.) για διδασκαλία υψηλού επιπέδου».

Διαβάστε Επίσης:

